สภาผู้แทนราษฎร พิจารณาร่างพระราชบัญญัติงบประมาณรายจ่ายประจำปีงบประมาณ 2563 วาระ 2 ในวันที่สองผ่านความเห็นชอบเพิ่มอีก 2 มาตรา รวม 2 วัน ผ่านความเห็นชอบแล้ว 11 มาตรา จากทั้งหมด 55 มาตรา
การพิจารณาร่างพระราชบัญญัติงบประมาณรายจ่ายประจำปีงบประมาณ 2563 วาระ 2 ในช่วงบ่าย ได้พิจารณามาตรา 11 งบประมาณของกระทรวงการท่องเที่ยวและกีฬา โดยสมาชิกได้อภิปรายแสดงความเห็นในเรื่องของการขับเคลื่อนการท่องเที่ยวและกีฬา โดยเสนอให้มีการตัดงบประมาณลง ซึ่งเห็นว่าประเทศไทยมีความได้เปรียบทั้งในเรื่องของศิลปและวัฒนธรรม แต่วันนี้การท่องเที่ยวในแต่ละพื้นที่ซบเซาเนื่องจากนโยบายของรัฐบาล ซึ่งกระทรวงการท่องเที่ยวและกีฬาและรัฐบาลจะต้องมีนโยบายและแนวทางปฏิบัติที่อำนวยความสะดวกให้นักท่องเที่ยวเข้ามาในประเทศไทยเพิ่มมากขึ้น รวมทั้งจะต้องมีการส่งเสริมการท่องเที่ยวทางวัฒนธรรมในแต่ละจังหวัดที่ในแต่ละพื่นที่ยังขาดการส่งเสริมของหน่วยงานภาครัฐเท่าที่ควร ซึ่งหากเข้ามาดูแลอย่างจริงจังก็จะสร้างทางเศรษฐกิจการท่องเที่ยวและรายได้ให้กับประชาชนในพื้นที่ พร้อมทั้งจะต้องเน้นในเรื่องของการท่องเที่ยวที่สะดวก ปลอดภัย เพื่อสร้างความประทับใจให้กับนักท่องเที่ยวชาวต่างชาติที่เดินทางเข้ามาเที่ยวในประเทศไทย        ด้านกรรมาธิการชี้แจงถึงงบประมาณในส่วนของกระทรวงการท่องเที่ยวและกีฬา ซึ่งจากการรับฟังความเห็นของสมาชิกมีความเห็นไปในทิศทางเดียวกันถึงความสำคัญของกระทรวงการท่องเที่ยวและกีฬา เพราะส่วนหนึ่งของรายของประเทศได้จากการท่องเที่ยว โดยจะเห็นได้ว่างบประมาณของกระทรวงการท่องเที่ยวและกีฬานั้นมีจำนวนไม่เพียงพอในการพัฒนาการท่องเที่ยวและกีฬาให้เติบโตไปมากกว่านี้ โดยหลังการอภิปรายอย่างหลากหลายแล้ว ท้ายที่สุดที่ประชุมผ่านความเห็นชอบในมาตรานี้ และพิจารณาต่อในมาตรา 12 งบประมาณรายจ่ายของกระทรวงการพัฒนาสังคมและความมั่นคงของมนุษย์ ทั้งนี้การพิจารณารวม 2 วัน ผ่านความเห็นชอบแล้ว 11 มาตรา จากทั้งหมด 55 มาตรา